b'\n_START_ARTICLE_\nDietrich Hake\n_START_PARAGRAPH_\nDietrich Hake (ka Didericus, Diderik, Theodericus Hake; surnud 1498) oli Tartu piiskop aastatel 1485\xe2\x80\x931498._NEWLINE_Hake p\xc3\xa4rines Riia kodanikkonna hulgast ja tema \xc3\xb5emees oli sealne raeh\xc3\xa4rra Ernst Steven._NEWLINE_1451. aastal immatrikuleeriti Hake Leipzigi \xc3\xbclikooli, kuid j\xc3\xa4rgmisel aastal j\xc3\xa4tkas \xc3\xb5pinguid hoopis Erfurdis. 1454. aastal sai ta samast bakalaureusekraadi. 1456. aastal j\xc3\xa4tkas Hake \xc3\xb5pinguid Greifswaldis, kuid magistrikraadi omandas aasta hiljem siiski Erfurdis._NEWLINE_1465. aastal mainiti Haket esimest korda Tartu toomh\xc3\xa4rrana, ta tegutses seal meistrina (Meister, mester). Samal aastal loobus ta Pitkejerwe prebendist Jacobus von Wischelli kasuks. Uuesti on Haket Tartu toomh\xc3\xa4rrana mainitud alles kaheksa aastat hiljem._NEWLINE_1485. aasta esimesel poolel, p\xc3\xa4rast veebruari l\xc3\xb5ppu ja enne juulit, valiti Hake Tartu piiskopiks. 18. juulil kinnitas ka paavst, et Hake viibis sel ajal Roomas ja tasus vastavad maksud (servitium communis). 1485. aasta novembris j\xc3\xb5udis ta tagasi Liivimaale._NEWLINE_Dietrich Hake suri 1498. aastal, millalgi juuli ja detsembri vahel.'